सप्तरीको मलेठ घटनाबारे सार्वजनिक भएको प्रतिवेदनविरुद्ध राजपा नेपाल आन्दोलित | Ujyaalo Online:: Nepal News, Nepali Samachaar
सप्तरी – राष्ट्रिय मानव अधिकार आयोगले सप्तरीको मलेठ घटनाबारे सार्वजनिक गरेको प्रतिवेदनविरुद्ध राष्ट्रिय जनता पार्टी (राजपा) नेपालले आन्दोलन सुरु गरेको छ ।
पूर्वाग्रही तवरले तयार पारिएको प्रतिवेदन खारेजीको माग गर्दै उनीहरुले शुक्रबार राजविराज–रुपनी सड खण्ड अन्तर्गत मलेठमा धर्ना बसेर एक घण्टा चक्काजाम गरेका हुन् ।
सुरक्षाकर्मीले बल प्रयोग गरेर घटाएको घटनाबारे छर्लङ्ग रहँदा पनि आयोगले पूर्वाग्रही तवरले प्रतिवेदन तयार पारेको भन्दै त्यो खारेजी नभएसम्म आन्दोलन नरोकिने राजपाका महासचिव मनिष सुमनले चेतावनी दिनुभएको छ ।
उहाँले घटना घटाएका तत्कालीन सुरक्षाकर्मीलाई कारबाही र घटनालाई सत्यतथ्य उजागर गर्नुपर्नेमा माग गर्नुभयो । २०७३ साल फागुन २३ गते भएको मलेठ घटनामा प्रहरीले चलाएको गोली लागेर आनन्द साह, पिताम्वर मण्डल, विरेन्द्र महतो, इनर यादव र संजन मेहता गरी पाँच जनाको मृत्यु भएको थियो । आन्दोलनमा दर्जनौं व्यक्ति घाइते भएका थिए ।
प्रदर्शनकारीले राजनीतिकरहित उच्चस्तरीय छानबिन समिति गठन गर्न माग गरेपछि सर्वोच्च अदालतका पूर्वन्यायाधीश ताहिर अली अन्सारीको संयोजकत्वमा एक उच्च स्तरीय छानबिन आयोग गठन गरेको थियो । छानबिन आयोगले तयार पारेको प्रतिवेदन राष्ट्रिय मानव अधिकार आयोगले सार्वजनिक गरेपछि आन्दोलन चर्किएको हो ।
आन्दोलनका कार्यक्रम अनुसार शुक्रबार दिउँसो सदरमुकाम राजविराजमा आयोगले तयार पारेको प्रतिवेदन जलाएर विरोध गरिएको थियो ।
सुरक्षाकर्मीले बल प्रयोग गरेर घटाएको घटनाबारे छर्लङ्ग रहँदा पनि आयोगले पूर्वाग्रही तवरले तयार पारेको प्रतिवेदन खारेजी नभएसम्म आन्दोलन नरोकिने राजपाका महासचिव मनिष सुमनले चेतावनी दिनुभएको छ ।